Innhold

[Innledning 1](#_Toc8808129)

[Golf bidrar i forhold til mange samfunnsområder 1](#_Toc8808130)

[Med offentlig støtte kan vi bidra mer 1](#_Toc8808131)

[Hvis vi ikke gjør noe- skjer det heller ingenting 2](#_Toc8808132)

[Golfidrettens viktigste saker 2](#_Toc8808133)

[Golfidretten- en positiv medspiller 3](#_Toc8808134)

[Verktøy til hjelp for klubbene 3](#_Toc8808135)

[Golfvirksomhetens lokale samfunnsverdi – bruk Golfstrømmen 3](#_Toc8808136)

[Golfanlegg 4](#_Toc8808137)

[Golf og helse 4](#_Toc8808138)

[Inviter til besøk på klubben 5](#_Toc8808139)

# Innledning

Også ved kommunestyre- og fylkestingsvalget høsten 2019 er sakene som vi ser som de viktigste for golfidretten de samme som vi satte fokus på ved valget i 2015.

Golf bidrar i forhold til mange samfunnsområder  
Golf, som annen idrett, har en betydelig samfunnsverdi. Både i form av den helsemessige og positive aktivitet som bedrives, det sosiale miljøet og tilholdsstedet det gir, den oppdragende effekten den har, den opplæringen det gir i demokratiske spilleregler, ledelse m.m., den frivillighet som utløses og det tilskuddet det gir til et nærmiljø.

Golf er en stor voksenidrett som ofte sikrer et godt og aktivt liv for de som har gitt seg i andre idretter eller aldri funnet sin idrett. Samfunnsverdien av å legge liv til årene, ikke bare år til livet, begynner å bli mer akseptert og er vel dokumentert. Med rundt 7000 barn og unge er vi også en betydelig barne- og ungdomsidrett, men her har vi et stort uforløst potensial.

## Med offentlig støtte kan vi bidra mer

Nå er hovedutfordringen for golf-Norge å synliggjøre at vi kan gjøre mer dersom vi blir satt i stand til det gjennom offentlig støtte. Golf kan i enda større grad enn i dag bli et virkemiddel for å bidra til å redusere store og kostbare samfunnsproblem, men det krever forståelse og støtte fra offentlige myndigheter.

I dette heftet har vi beskrevet ha vi anser som golfidrettens viktigste saker i det lokale påvirkningsarbeidet.

Her finner også klubbene innspill og ideer til konkrete tiltak for å synliggjøre golfidretten lokalt. I tillegg har vi samlet en oversikt over relevant dokumentasjon.

## Hvis vi ikke gjør noe- skjer det heller ingenting

NGFs mål med dette arbeidet er:   
- Å få klubben til å starte dialogen med egen kommune. (Politikerne er viktige å få med på laget i denne sammenheng).   
- At klubbene skal få støtte av kommunene etter de samme prinsipper som resten av norsk idrett  
- At terskelen for å spille golf skal bli lavere slik at kjennskapen til og kunnskapen om golf bedres i det norske samfunnet  
- At klubbene skal få en sunn økonomi

Om klubben systematiserer arbeidet rundt lokal påvirkning, hvilken verdi kan dette ha for klubben?

# Golfidrettens viktigste saker

Sakene tilknyttet anlegg (like rammevilkår) og lokalt folkehelsearbeid er golf-idrettens viktigste saker:

Golfanlegg må likestilles med andre idrettsanlegg.   
For å sikre et mangfold innen idretten må det legges til rette for like rammevilkår. Det er følgelig avgjørende at også golfanlegg behandles på lik linje som andre idretter når det gjelder støtte til bygging og drift av anlegg. Økt mangfold i aktivitetstilbud vil være med på å demme opp for frafall innen den organiserte idretten.

Hvorfor er saken viktig:

• fordi det vil bidra til ytterligere senket økonomisk terskel for deltakelse

• det vil tydeliggjøre at vi er en del av norsk idrett

• det synliggjør en aksept av golfens samfunnsverdi

Golf har en stor samfunnsmessig betydning for folkehelsen og vi ønsker å være en aktiv part i det lokale folkehelsearbeidet.   
Golf er en idrett med aktivitet på moderat intensitetsnivå som er i tråd med myndighetenes folkehelseanbefalinger. Golfere rekrutteres både fra gruppen inaktive og aktive, og er en idrett du kan starte med når som helst i et livsløp!

Hvorfor er saken viktig:

• golf passer for alle uavhengig av alder, funksjonsnivå og ferdigheter

• god kapasitet for tilrettelegging av aktivitet på dagtid

• organisering og administrativ bemanning som gjør oss operative fra morgen til kveld

• vi kan spille på et frivillig apparat på dagtid

• klubben - viktig sosial arena og møteplass, berikelse for bomiljøet og et positivt bidrag til gode oppvekstsvilkår

• gode erfaringer med tilrettelagt aktivitet for utsatte grupper (eks. Golf – Grønn Glede)

• «samarbeid mellom frivillige organisasjoner og myndighetene er avgjørende for å videreutvikle folkehelsearbeidet» jfr. Folkehelsemeldingen

• i dag tenker få at golf kan være en aktuell part og bidragsyter i folkehelsearbeidet

# Golfidretten- en positiv medspiller

Det er viktig at vi presenterer golfidretten som en positiv medspiller og bidragsyter i arbeidet med å arbeide fram samme muligheter for støtte eks. til anleggsdrift fra kommunen. Ved å fronte saken om anlegg, må klubbene også kunne synliggjøre hvilken aktivitet de har i dag på anleggene. For kommunene er det nok også interessant å få kunnskap om hva en evt støtte fra kommunene vil skape av mer aktivitet for prioriterte målgrupper. (Eksempelvis barn og unge.)

Synliggjør:

-Tilbud for barn/unge, voksne, eldre og hva klubben genererer av frivillig arbeid

- Aktivitetstimer på anlegget (golf og annen aktivitet, eksempelvis at anlegget brukes av befolkningen også om vinteren)

- Golf og helse –klubben som medspiller i folkehelsearbeidet

- Pengestrømmer til /fra det offentlige – golfvirksomhetens lokale samfunnsverdi

En synliggjøring av aktiviteten klubben har på anlegget vil i seg selv være en være et viktig bidrag i det lokale folkehelsearbeidet.

Golfklubben er ofte det største idrettslaget i kommunen. Flere klubber har ansatte og er en viktig bidragsyter inn til kommunen rent økonomisk og kompetansemessig (eks. Grønt faglig.)

Golfvirksomheten som oftest bidrar med flere ganger så store beløp inn til det offentlige enn det klubben henter ut. Det er lønnsomt for lokalsamfunnet å ha en sunn og sterk golfklubb. Ved å analysere pengestrømmer og aktivitet kan klubben synliggjøre sin lokale samfunnsverdi.

# Verktøy til hjelp for klubbene

## Golfvirksomhetens lokale samfunnsverdi – bruk Golfstrømmen

Golfstrømmen er en nettbasert pengestrøms- og aktivitetsanalyse som vil gi din klubb en god dokumentasjon samt være sentral for å synliggjøre og bevisstgjøre hvilken samfunnsmessig betydning golfen har lokalt. Bruk verktøyet til å dokumentere, synliggjøre og påvirke lokalt for å sikre at golf behandles som andre idretter!

Ved bruk av Golfstrømmen dokumenterer golfvirksomhetene hva de bidrar med av penger inn til det offentlige og hva den henter ut. Det kan være svært lønnsomt for kommunen å bidra til en sterk og velfungerende klubb. Hvor mye aktivitet skaper golfvirksomheten og hva betyr dette i folkehelsesammenheng?

Her får du oversikt over driftsinntekter og driftskostnader, pengestrømmer til og fra det offentlige, samarbeid med lokalt næringsliv og næringsutvikling, medlemstall, aktivitetsnivå i løpet av golfsesongen, sysselsetting og frivilling arbeid. Golfstrømmen finner du på [denne siden.](http://www.golfforbundet.no/klubb/organisasjon/golfens-samfunnsverdi/golfstrommen)

## Golfanlegg

Fagfeltets to virkeområder er å jobbe for bedre rammebetingelser for etablering og drift av golfanlegg, samt være et kompetansesenter i spørsmål knyttet til planlegging, bygging og drift av golfanlegg.

### Rammebetingelser

Sentralt blir det brukt ressurser på å være golfidrettens talerør i anleggsspørsmål overfor sentrale myndigheter (Storting, departementer, fagdirektorater og fylkesledd). Det er svært viktig å medvirke i de prosesser som påvirker rammebetingelsene for etablering og drift av idrettsanlegg generelt, herunder golfanlegg. Dette oppnås kun ved høy troverdighet og kompetanse.

Planlegging, bygging og drift  
Fagområdet bidrar med rådgivning innenfor nevnte tema. Det er utarbeidet en rekke temaskriv og eksempelsamlinger som finnes på forbundets [anleggssider](http://www.golfforbundet.no/klubb/anlegg/).

## Golf og helse

### 9 hull til bedre helse

For golf-Norge er det også viktig å få en god dokumentasjon av golfens betydning for folkehelsen. I heftet ”9 hull til bedre helse”, som er en sammenstilling av golfens helsegevinst i relasjon til myndighetenes anbefalinger, har vi belyst dette temaet nærmere. Heftet er utarbeidet av Jan Ove Tangen, Professor ved Høgskolen i Telemark i samarbeid med NGF.

Heftet finnes på [denne siden](http://www.golfforbundet.no/klubb/organisasjon/golfens-samfunnsverdi/golf-og-helse/), men kan også bestilles i en trykket versjon, bestilling sendes: post@golfforbundet.no. Vi har også plakater i A4 og (folierte) i A3-format som klubbene kan tilsendes etter forespørsel.

### Golf og kommunen. Livsglede – folkehelse- besparelser

Et hefte som klubben kan bruke i arbeidet inn mot kommunen – som en oppfordring til å bruke golfidretten i det lokale folkehelsearbeidet. Finnes i dag som PDF på [denne siden](https://www.golfforbundet.no/klubb/organisasjon/golfens-samfunnsverdi/pavirkningsarbeid).

### Kronikker og leserinnlegg

Ved å sende inn egne leserinnlegg og kronikker til avisene, og å ta initiativ overfor journalister til redaksjonelle oppslag, kan golfklubben skape mer oppmerksomhet rundt seg selv og klubbens viktigste saker.

Troverdigheten til innholdet svekkes betydelig dersom samme kronikk blir gjengitt helt lik på mange forskjellige steder, med forskjellige avsendere. «Golf og folkehelse- kronikk» som er lagt ut på [denne siden](https://www.golfforbundet.no/klubb/organisasjon/golfens-samfunnsverdi/pavirkningsarbeid) tilpasses derfor den enkelte klubb.

Råd:

1. Ikke fall for fristelsen til å si alt, alltid! Velg noe som er viktigst, og konsentrer innholdet om det.

2. Bruk tid på å finne en god tittel.

3. Logiske argumenter er bra, men følelsesargumentene vinner hver gang. Snakk til hjertet!

4. Fortell historier, bruk lokale eksempler.

5. Definer utfordringen, fortell løsningen.

6. Ikke lyv, ikke lyv, ikke lyv. Overdrivelser er løgn.

7. Keep it simple and straightforward (KISS).

8. Gi alternativer det er lett å si JA til.

9. Less is more. Skriv kort.

## Inviter til besøk på klubben

Gjør gjerne dette i tilknytning til et arrangement eller en planlagt aktivitet.

Vær oppmerksom på at det ikke er alle som er like begeistret for å bli utfordret til fysisk aktivitet i full offentlighet, mens andre synes dette kan være moro.

Et det noen av de inviterte som spiller golf?

Skaff mediedekning.